徐五十六索勤有種德二軒詩各賦一首  其一
作者：周紫芝
朝代：宋

paragraphs: 平生長笑韓潮州，欲持讜議回冕旒。
讀書城南晚所賦，無乃不爲韓符謀。
人間達官可力取，釣名但以詩爲鈎。
汗牛充宇作底用，富貴面熱渠當羞。
書生有書但自讀，不必區區苦投俗。
偶然一擲便成盧，雁塔朝題暮天祿。
吾言可笑君必輕，奔軍之策何足憑。
臨機應敵自子事，此是宋襄仁義兵。